# Ove Lundell

Ove Vilmer Lundell, més conegut com a Ove Lundell (Möklinta, 29 de maig de 1930 - Varberg, 4 de setembre de 2001), fou un complet pilot de motociclisme suec, expert en tota mena de disciplines de fora d'asfalt. Destacà en motocròs (essent-ne un dels millors pilots suecs dels anys 50 i començaments dels 60) i practicà també el trial, l'enduro i curses de motos de neu. Entre altres èxits destacats, guanyà tres vegades el Motocross des Nations amb l'equip suec (1958, 61 i 62) i tres Campionats de Suècia d'enduro (1955, 57 i 58).
Casat amb Sonja i pare de quatre fills, Yvonne, Malou, Anne i Michel (nascuts el 1950, 53, 56 i 64 respectivament), vivia des dels 25 anys a Varberg, on morí de càncer a l'edat de 71. Actualment, diverses curses en memòria seva arreu d'Europa testimonien l'empremta que ha deixat en l'esport del motocròs, com ara l'Ove Lundell Memorial als Països Baixos o el torneig Ove Lundell Trophy Motocross a Dinamarca.

## Resum biogràfic

Havent debutat en competició a 15 anys, tot prenent part a la Walls of Death sueca amb una vella Indian, durant els anys 50 i 60 fou pilot oficial de fàbrica Monark, empresa fundada el 1908 a Varberg. La seva llarga experiència com a pilot li fou molt útil un cop passà a l'àrea de disseny i desenvolupament de la fàbrica. En aquest camp destacà per la seva mentalitat pràctica, que resultà molt útil per a l'empresa.
El 1955 rebé el guardó Stora Grabbars Märke de la federació motociclista sueca (SVEMO).
Un cop retirat de les curses, entre finals dels 60 i començaments dels 70 esdevingué un entrenador de prestigi per a joves pilots suecs, establert al circuit de motocròs d'Anneberg (a tocar de Varberg). Després, de finals dels 70 a començaments dels 80 residí temporalment a Manaus, a l'estat brasiler d'Amazones, on treballà en el desenvolupament d'un ciclomotor Monark específic per a aquell país. De tornada a la fàbrica de Varberg, hi treballà a l'àrea de producció fins a la seva jubilació. El 1984, a 54 anys, tornà a competir prenent part en competicions per a veterans (vintage) estatals i internacionals, guanyant-ne força curses i títols.

## Palmarès en motocròs

| Any | Motocicleta | C. del Món | C. del Món | MXDN |
| Any | Motocicleta | 500cc | 250cc | MXDN |
| 1955 | Monark | - | - | |
| 1956 | Monark | - | - | |
| 1957 | Monark | - | - | |
| 1958 | Monark | - | 15è | 1r |
| 1959 | Monark/Husqvarna | 16è | 24è | |
| 1960 | Monark | 6è | - | |
| 1961 | Monark | 9è | - | 1r |
| 1962 | Monark | 4t | - | 1r |
| 1963 | Monark | 7è | - | |
| 1964 | Husqvarna | 4t | - | |
| 1965 | Hedlund/Husqvarna | 10è | - | |
| Total títols | Total títols | 0 | 0 | 3 |

### Notes

* ↑ La classificació consignada a MXDN fa referència a la posició final obtinguda per l'equip estatal
* ↑ Fins al 1961 inclòs no existia el Campionat del Món de 250 cc, ans el Campionat d'Europa (conegut també com a Coup d'Europe)
* ↑ Fins al 1956 inclòs no existia el Campionat del Món de 500 cc, ans el Campionat d'Europa

## Referències

* ↑ «SVEMO Motorkalender / Regler - Enduro. Mästare Genom Åren» (PDF) (en suec). svemo.se, 15-12-2008. [Consulta: 4 gener 2013].

## Enllaços externs

* Pàgina Biogràfica a vintagemonark.com Arxivat 2016-03-03 a Wayback Machine. (anglès)
* Article sobre Lundell al Web de Hedlund (a l'apartat "Monark") (suec)
* Vídeo de l'Ove Lundell Trophy del 2009 (anglès)
* Imatge d'Ove Lundell (esquerra) cap a 1958